paragraph_text: Nove pustolovine He-Mana (eng. The New Adventures of He-Man), američko-kanadska animirana serija koja je počela premijerno prikazivanje u jesen 1990. godine, a naručia ju je tvrtka Mattel kako bi marketinški pratila novu liniju Mattelovih igračaka. Animirana serija predstavlja kontinuitet s originalnom Filmationovom animiranom serijom He-Man i Gospodari svemira (1983. - 1985.) koja se prestala emitirati nekoliko godina ranije, iako je Mattel nastavio proizvodnju i prodaju originalnih igračaka sve do 1987. godine. Nekoliko godina kasnije, Mattel je odlučio revitalizirati franšizu te je lansirana nova animirana serija, koja je unatoč fokusu na istom glavnom junaku i kontinuitetu, prenijela priču u sasvim nove okvire. Iz tog razloga jedini likovi proizašli iz originalne adaptacije koji sudjeluju u novom serijalu su naslovni junak i Skeletor, uz povremeno pojavljivanje Čarobnice Dvorca Siva Lubanja i jedno pojavljivanje Teele, kralja Randora i kraljice Marlene.